འབྲུག་གི་བློན་ཆེན་ རྒྱ་གར་ལུ་ཕེབས་ཡོདཔ།
༉ ཉིན་གྲངས་༦ གི་དོན་ལུ་ གཞུང་འབྲེལ་གཟིགས་སྐོར་ལུ་བྱོན་མི་ བློན་ཆེན་ཚེ་རིང་སྟོབས་རྒྱས་དེ་ ད་རིས་ རྒྱ་གར་གྱི་རྒྱལ་ས་ ནིའུ་ལྡི་ལི་ལུ་ ཕེབས་ཡོདཔ་བཞིན་དུ་ ཕྱི་རུ་ཁམས་ཅིག་ཁར་ ལི་ལ་པེ་ལེསི་ཟ་ཁང་ནང་སྦེ་ རྒྱ་གར་གྱི་ ནང་སྲིད་བློན་པ་ སུ་ཤིལ་ཀུ་མར་ ཤིན་ཌེ་དང་ དངུལ་རྩིས་བློན་པོ་ པི་ ཅི་དམ་བཱ་རམ་ དེ་ལས་ རྒྱལ་ཡོངས་སྲུང་སྐྱོབ་གྲོས་དཔོན་ ཤིབ་ཤང་ཀར་མེ་ནཱོན་ དེ་ལས་ ཕྱི་འབྲེལ་དྲུང་ཆེན་ ཨམ་སུ་ཇ་ཐ་སིང་ཚུ་གིས་ མཇལ་ཕྲད་ཞུ་ཡོད་པའི་གནས་ཚུལ།
བློན་ཆེན་ཚེ་རིང་སྟོབས་རྒྱས་དང་ དངུལ་རྩིས་བློན་པོ་ པི་ ཅི་དམ་བཱ་རམ་ལྷན་བཞུགས།
གླ་འཁོར་བཞག་སའི་ ས་ཆ་ཐོབ་དབང་གི་ རྩོད་བཤེར་ནང་ གཞུང་ཕམ་ཡོདཔ།
མངོན་མཐོ་ཁྲིམས་འདུན་གྱིས་ ལོ་ངོ་༦ གི་ཧེ་མར་ རྫོང་ཁག་ཁྲིམས་འདུན་གྱིས་གནང་མི་ འཁྲུན་ཆོད་ལུ་ ངོས་ལེན་མཛད་དེ་ གླ་འཁོར་བཞག་སའི་ ས་ཆ་ཐོབ་དབང་དེ་ བཀྲིས་ཚོང་འབྲེལ་ལུ་གནང་ནུག།
༉ དུས་ཅི་ སྤྱི་ཟླ་༡ པའི་སྔ་ཆ་ལུ་ ཐིམ་ཕུ་ཁྲོམ་སྡེ་ལས་འཛིན་གྱི་ངོ་ཚབ་ རྩོད་དཔོན་ཡོངས་ཁྱབ་ཡིག་ཚང་གིས་ ད་ལྟོའི་ཐིམ་ཁྲོམ་གྱི་ གླ་འཁོར་བཞག་སའི་ ས་ཆ་ཐོབ་དབང་གི་ འཁྲུན་ཆོད་ལུ་ ཁེ་རྒུད་མ་བཏུབ་པར་ མངོན་མཐོ་ཁྲིམས་འདུན་ལུ་ མཐོ་གཏུགས་བཤེར་ཡིག་ཕུལ་མི་དེ་ བདུན་ཕྲག་ཧེ་མའི་ནང་ ཕྱིར་འབུད་ཐོག་ ཐོག་མའི་ཁྲིམས་འདུན་གྱི་ འཁྲུན་ཆོད་བསྟར་སྤྱོད་འབད་དགོ་པའི་ བཀའ་རྒྱ་གནང་ནུག།
དེ་ཡང་ སྤྱི་ཟླ་༨ པའི་ཚེས་༢༢ ལུ་གནང་མི་ མངོན་མཐོ་ཁྲིམས་འདུན་གྱི་ འཁྲུན་ཆོད་དང་འཁྲིལཝ་ད་ འབྲུག་མར་ཁུ་བཀྲམ་སྤེལ་ཁང་གི་ ཉེ་འདབས་ལུ་ཡོད་མི་ ད་ལྟོའི་ གླ་འཁོར་བཞག་སའི་ ས་ཆ་ཐོབ་དབང་དེ་ བཀྲིས་ཚོང་འབྲེལ་ལུ་ཡོད་མི་དེ་ཡང་ མངོན་མཐོ་ཁྲིམས་འདུན་གྱིས་ ཆེ་མཐོ་ཁྲིམས་འདུན་ལས་གནང་མི་ འཁྲུན་ཆོད་ལུ་ བརྟག་ཞིབ་མཛད་སྐབས་ དང་པ་ ཉོགས་འཛིང་ཅན་གྱི་ ས་ཆ་ཞིང་ཨང་ཨེལ་-༡ དང་ཨའི་-༢༢ ཅན་མར་ ས་ཆ་བསྡོམས་ཕིཊ་གྲུ་བཞི་༣༨,༥༥༠ ཡོད་མི་དེ་ སྤྱི་ལོ་༡༩༧༣ ལས་ བཀྲིས་ཚོང་འབྲེལ་ལས་སྡེའི་ རང་དབང་ཁྲམ་ནང་ བཀོད་ཡོདཔ་མ་ཚད་ སྤྱི་ལོ་༡༩༨༤ ལོ་ནང་ཡང་ ས་ཆ་དེ་གཉིས་ ཁྲམ་ནང་ཚུལ་མཐུན་བཀོད་དེ་ ཁྲོམ་སྡེ་ལས་འཛིན་གྱིས་ བཀྲིས་ཚོང་འབྲེལ་ལས་སྡེ་ལུ་ ས་ཆའི་བདག་དབང་ལག་ཁྱེར་ཡང་ མངོན་གསལ་སྦེ་ སྤྲོད་ནུག་ཟེར་ཨིན་པས།
གཉིས་པ་འབདཝ་ད་ བཀྲིས་ཚོང་འབྲེལ་ལས་སྡེ་གིས་ ལོ་བསྟར་ས་ཁྲལ་ཡང་བཏབ་སྟེ་ ལོ་ངོ་མང་རབས་ཅིག་ སོང་ཡོདཔ་ལས་ ཐིམ་ཕུ་ཁྲོམ་སྡེ་ལས་འཛིན་གྱིས་ ཉོགས་བཤད་བཀོད་ནི་གི་ འོས་འབབ་མིན་འདུག་ཟེར་ མངོན་མཐོ་ཁྲིམས་འདུན་གྱི་ འཁྲུན་ཆོད་ནང་བཀོད་ནུག།
ན་ཧིང་ སྤྱི་ཟླ་༡༢ པའི་ནང་ ཆེ་མཐོ་ཁྲིམས་འདུན་གྱི་ གྲངས་མང་ཁྲིམས་ཁྲི་གིས་ ཐོག་མའི་གྲོས་ཆོད་ཚུ་ལུ་ བསྒྱུར་བཅོས་མ་འབད་བར་ རང་འཇགས་སྦེ་ གཞི་འཛིན་འབད་དེ་ བཀྲིས་ཚོང་འབྲེལ་ལུ་ ས་ཆའི་ཐོབ་དབང་ཡོདཔ་སྦེ་ འཁྲུན་ཆོད་གནང་ཡོད་རུང་ དྲང་དཔོན་༢ ཀྱིས་ འཁྲུན་ཆོད་དེ་ལུ་ རྒྱབ་སྐྱོར་མེད་པར་ བསམ་འཆར་ཐ་དད་ཐོག་ ཁྱུ་འབུད་ཀྱི་ འཁྲུན་ཆོད་གནང་མི་ལུ་བརྟེན་ ཐིམ་ཕུ་ཁྲོམ་སྡེ་ལས་འཛིན་གྱིས་ མཐོ་གཏུགས་འབད་ཡོདཔ་ཨིན་པས།
ཆེ་མཐོ་ཁྲིམས་འདུན་གྱི་ དྲང་དཔོན་༤ གི་བར་ན་ འཁོན་འཆམ་མ་ཚུགས་པར་ དྲང་དཔོན་གཉིས་རེ་སྦེ་ ཁག་དབྱེ་སོང་པའི་མཐའ་མར་ འཁྲུན་ཆོད་ཐ་དད་སོང་མི་ལུ་ ཁྲིམས་སྤྱི་ལས་ཚབ་ སངས་རྒྱས་མཁའ་འགྲོ་གིས་ ཚོགས་རྒྱན་བསྐྱུར་ཐོག་ལས་ སྤྱི་ལོ་༢༠༠༧ ཟླཝ་༡༠ པའི་ཚེས་༣༠ ལུ་ ཐིམ་ཕུ་རྫོང་ཁག་ཁྲིམས་འདུན་གྱི་ ཁྲིམས་ཁྲི་༤ པ་དང་ སྤྱི་ལོ་༢༠༠༨ ཟླཝ་༨ པའི་ནང་ ཆེ་མཐོ་ཁྲིམས་འདུན་གྱི་ ཁྲིམས་ཁྲི་༣ པ་དང་ ཡོངས་ཁྲི་གིས་གནང་མི་ འཁྲུན་ཆོད་ཚུ་ལུ་ གཞི་འཛིན་ཐོག་ ངོས་ལེན་འབད་ཡོདཔ་ཨིན་པས།
མངོན་མཐོ་ཁྲིམས་འདུན་གྱི་ འཁྲུན་ཆོད་ནང་ ཁྲིམས་ཀྱི་གཞི་རྩ་དང་འཁྲིལ་ གལ་སྲིད་ མཐོ་གཏུགས་ཁྲིམས་འདུན་གྱི་ འཁྲུན་ཆོད་ལུ་ དྲང་དཔོན་དཔྱ་བགོ་འདྲན་འདྲ་གིས་ བསམ་འཆར་སོ་སོར་བཀོད་ཐོན་པ་ཅིན་ མཐོ་གཏུགས་ཁྲིམས་འདུན་ལས་ ཐོག་མའི་འཁྲུན་ཆོད་ལུ་ གཞི་འཛིན་མཛད་དགོ་ཟེར་ བཀོད་གནང་ནུག།
དེ་བཟུམ་སྦེ་ སྐབས་བབ་ཀྱི་རྩོད་དོན་ནང་ དྲང་དཔོན་གཉིས་རེ་ དཔྱ་བགོ་འདྲན་འདྲ་གིས་ བསམ་འཆར་ཐ་དད་བཀོད་དེ་ འཁྲུན་ཆོད་གནང་མི་འདི་ མངོན་མཐོ་ཁྲིམས་འདུན་ནས་ དབྱེ་ཞིབ་མཐིལ་ཕྱིན་མཛད་སྐབས་ ཐོག་མའི་ཁྲིམས་འདུན་དང་ ཆེ་མཐོ་ཁྲིམས་ཁྲི་གསུམ་པ་ ཧེ་མའི་ཆེ་མཐོ་ཡོངས་ཁྲི་ཚུ་གིས་ དྲང་བདེན་ཐོདང་ ཁྲིམས་མཐུན་ཐོག་ འཁྲུན་ཆོད་གནང་ཡོད་པའི་ མངོན་རྟགས་བྱུངམ་ལས་ ཁྲིམས་འདུན་རིམ་པར་བཞིན་དུ་གནང་བའི་ འཁྲུན་ཆོད་ལུ་ ངོས་ལེན་མཛད་ཅི་ཟེར་ མངོན་མཐོ་ཁྲིམས་འདུན་གྱི་ འཁྲུན་ཆོད་ནང་བཀོད་ནུག།
དེ་འབདཝ་ད་ རྒྱལ་ཁབ་ཀྱི་དོན་ལུ་ ས་ཆ་དེ་ གཞུང་གིས་ མཁོ་སྒྲུབ་འབད་དགོཔ་ བྱུང་པ་ཅིན་ འབྲུག་གི་སའི་བཅའ་ཁྲིམས་ སྤྱི་ལོ་༢༠༠༧ ཅན་མའི་ དགོངས་དོན་དང་འཁྲིལ་ བསྟར་སྤྱོད་འབད་ནི་མ་གཏོགས་ དབྱེ་བཤེར་ལོགས་སུ་མཛད་དགོཔ་མེདཔ་ལས་ མཐོ་གཏུགས་བཤེར་ཡིག་དེ་ ཕྱིར་འབུད་བཏང་ཡི་ཟེར་ མངོན་མཐོ་ཁྲིམས་འདུན་གྱི་ ཁྲིམས་སྤྱི་བློན་པོ་དང་ དྲང་དཔོན་༣ གྱིས་ མཚན་རྟགས་བཀོད་མི་ འཁྲུན་ཆོད་ནང་བཀོད་ནུག།
ཆེ་མཐོ་ཁྲིམས་འདུན་ལས་ དྲང་དཔོན་གཉིས་ཀྱིས་ ཁྱུ་འབུད་ཀྱི་ འཁྲུན་ཆོད་བཏོན་མི་དེ་ཡང་ གླ་འཁོར་བཞག་སའི་ ས་ཁོངས་དེ་ གཞུང་དབང་ས་ཆ་ངེས་བདེན་ཨིན་པའི་ ཡིད་ཆེས་འདྲོངས་པའི་ཁར་ མངོན་གསལ་ཆེ་བའི་ སྒྲུབ་བྱེད་ཚུ་ བྱུང་མི་ལུ་བརྟེན་ཨིན་མི་དེ་ཡང་ སྤྱི་ལོ་༡༩༧༣ གྱི་ ས་ཆའི་བདག་དབང་དང་འཁྲིལཝ་ད་ ས་ཚན་ཨང་ཨེལ་-༡ དང་ ས་ཚན་ཨང་ཨའི་-༢༢ ཅན་མ་གཉིས་བསྡོམས་ཏེ་ ས་ཆ་ཡོངས་བསྡོམས་ཕིཊ་གྲུ་བཞི་༣༨,༥༥༠ འམ་ ཌིསི་༨༩.༤༩༨ ལས་བརྒལ་མེདཔ་ལས་ ས་ཚན་ཨང་ཨེལ་-༡ རྐྱངམ་གཅིག་གི་ ས་རྒྱ་ཕིཊ་གྲུ་བཞི་༥༣,༧༠༨ འབདཝ་ད་ ཨེ་ཀར་༡.༢༢ ཡར་སེང་སོང་མི་དེ་ སྤྱི་ལོ་༡༩༨༤ ལུ་ ས་ཆ་བསྐྱར་འཇལ་སྐབས་ ཁྲོམ་གྱི་འཆར་གཞི་ཚོགས་ཆུང་གིས་ སའི་བཅའ་ཁྲིམས་དང་མ་འཁྲིལ་བར་ ས་ཐེབས་སྤྲོད་པའི་ཁར་ ས་མཚམས་རྡོ་མཚམས་མེད་པའི་ ས་ཆ་ལས་ཡང་ ས་ཐེབས་བཏོན་དེ་ ཁྲམ་མོར་བཀོད་པའི་ མངོན་གསལ་བྱུང་ནུག།
བཀྲིས་ཚོང་འབྲེལ་སྡེ་ཚན་གྱི་མིང་ཐོག་ ཁྲིམས་དང་མ་མཐུན་པར་བཀོད་པའི་ ས་ཐེབས་དང་ གཞུང་ས་ལས་ ཐོབ་བརྗོད་བཀོད་མི་དེ་ སྤྱི་ལོ་༡༩༧༣ ལས་ ས་ཚན་ཨང་ཨེལ་-༡ ཅན་མའི་ནང་ ས་ཆ་ཕིཊ་གྲུ་བཞི་༡༦,༨༠༠ དང་ ས་ཚན་ཨང་ཨའི་-༢༢ ནང་ ས་ཆ་ཕིཊ་གྲུ་བཞི་༢༡,༧༥༠ ཅན་མ་དེ་ རང་དབང་བདག་ཏུ་བཟུང་སྟེ་ རང་སོའི་བདག་དབང་སྤྱོད་པའི་ གཏན་འཇགས་ཀྱི་ས་མཚམས་ རྩིག་རྡོ་དང་ལྕགས་ཀྱི་ ར་བ་བསྒོར་ཏེ་ ལག་ལེན་འཐབ་མི་དེ་ མི་རྣམས་ཀུན་གྱི་ མཐོང་ས་ཡོད་པའི་ཁར་ ད་ལྟོ་ཡོད་མི་ མི་མང་གླ་འཁོར་བཞག་སའི་ ས་ཁོངས་འདི་ གཞུང་ས་ངེས་ཏིག་ཨིན་པའི་སྒྲུབ་བྱེད་ དྲང་དཔོན་རང་གཉིས་ཀྱིས་དཔྱདཔ་ད་ ཁྲིམས་སའི་རེ་སྐོང་ཡོངས་སུ་རྫོགས་པར་གྲུབ་ཅི་ཟེར་ ཁྱུ་འབུད་འཁྲུན་ཆོད་ནང་བཀོད་ནུག།
འདི་འབད་བ་ལུ་བརྟེན་ ས་ཚན་ཨང་ཨེལ་-༡ ཅན་མའི་ ས་ཐེབས་དང་ ས་ཚན་ཨང་ཨའི་-༢༢ ཨིན་ལུགས་ བཀོད་མི་དེ་ གཞུང་ས་ནང་ ཧམ་འཛུལ་མ་གཏོགས་ ཐོབ་དབང་ཡོད་པའི་མངོན་རྟགས་ བཀྲིས་ཚོང་འབྲེལ་སྡེ་ཚན་ལས་ མ་ཐོནམ་ལས་ ཁྱུ་འབུད་ཀྱི་འཁྲུན་ཆོད་ ཡིག་ཐོག་ལུ་ བཀོད་དགོཔ་བྱུང་ཡོདཔ་ཨིན་པས།
གྲངས་མང་གི་ འཁྲུན་ཆོད་དང་འཁྲིལ་བ་ཅིན་ སྤྱི་ལོ་༡༩༧༣ ཟླཝ་༨ པའི་ཚེས་༡༠ ལུ་ ཁྲོམ་དཔོན་དང་ བཀྲིས་ཚོང་འབྲེལ་གྱི་བར་ན་ ཆ་གནས་ཅན་གྱི་ ཡིག་ཐོག་གན་རྒྱ་བཟོ་ཐོག་ལས་ ས་ཚན་ཨང་ཨའི་-༢༢ འོག་ལུ་ ས་ཆ་གྲུ་བཞི་ཕིཊ་༢༡,༧༥༠ ཉོ་བཙོང་འཐབ་ཡོདཔ་བཞིན་དུ་ ས་ཚན་ཨང་ཨེལ་-༡ པའི་ནང་ ས་ཆ་ཕིཊ་གྲུ་བཞི་༥༣,༧༠༨ དང་ ས་ཚན་ཨང་ཨའི་-༢༢ ཅན་མའི་ནང་ ས་ཆ་ཕིཊ་གྲུ་བཞི་༢༡,༧༥༠ བཅས་ ས་ཁག་གཉིསཔོ་ བཀྲིས་ཚོང་འབྲེལ་སྡེ་ཚན་གྱིས་ བདག་དབང་འཛིན་ཆོག་པའི་ ལག་ཁྲམ་སོ་སོར་ སྤྲོད་མི་དང་འཁྲིལ་ ས་ཁྲལ་ཚུ་ ཕུལ་ནུག་ཟེར་ཨིན་པས།
ཐོག་མའི་ཁྲིམས་འདུན་ཚུ་གི་ འཁྲུན་ཆོད་དང་འཁྲིལ་བ་ཅིན་ ས་ཁོངས་དེ་ནང་ བཀྲིས་ཀྱི་མིང་ཐོག་ཁར་ ས་ཚན་ཁག་གཉིས་ཡོད་མི་ལས་ ས་ཚན་ཨང་ཨེལ་-༡ འབད་མིའི་ནང་ ས་ཆ་ཕིཊ་གྲུ་བཞི་༡༦,༨༠༠ ཡོད་མི་དེ་ སྤྱི་ལོ་༡༩༨༤ ལུ་ བསྐྱར་འཇལ་འབད་དེ་ ས་ཐེབས་ས་ཆ་ཕིཊ་གྲུ་བཞི་༣༦,༩༠༨ ཐོན་མི་དེ་ ཁྲིམས་མཐུན་བཟོ་སྟེ་ ས་ཆ་བསྡོམས་ཕིཊ་གྲུ་བཞི་༥༣,༤༥༨ དེ་ བཀྲིས་ཚོང་འབྲེལ་གྱི་ མིང་ཐོ་ལུ་ བཀོད་ནུག་ཟེར་ཨིན་པས།
སྤྱི་ལོ་༢༠༠༨ ལུ་ ཆེ་མཐོ་ཁྲིམས་འདུན་གྱི་ ཁྲིམས་ཁྲི་༢ ཀྱིས་ཡང་ རྫོང་ཁག་ཁྲིམས་འདུན་གྱི་ འཁྲུན་ཆོད་ལུ་ གཞི་བཟུང་འབད་དེ་ གླ་འཁོར་བཞག་སའི་ ས་ཁོངས་དེ་ བཀྲིས་ཚོང་འབྲེལ་ལུ་ ཐོབ་དབང་ཡོདཔ་སྦེ་ གྲོས་ཆོད་བཏོན་མི་ལུ་བརྟེན་ རྩོད་དཔོན་ཡོངས་ཁྱབ་ཀྱིས་ སྤྱི་ཟླ་༨ ཚེས་༢ ལུ་ མི་དབང་མངའ་བདག་རིན་པོ་ཆེ་མཆོག་ལུ་ མཐོ་གཏུགས་ཞུ་ཡོདཔ་བཞིན་དུ་ མི་དབང་མཆོག་གིས་ རྩོད་དོན་དེ་ བསྐྱར་ཞིབ་ཐོག་ འཁྲུན་ཆོད་གནང་ནིའི་དོན་ལུ་ རྒྱལ་པོའི་གཟིམ་དཔོན་ཡིག་ཚང་བརྒྱུད་དེ་ ཆེ་མཐོ་ཁྲིམས་འདུན་ལུ་ གནང་ཡོད་པའི་གནས་ཚུལ།
རིག་འཛིན་དབང་ཕྱུག།
བློན་ཆེན་མཆོག་ ད་རིས་ རྒྱ་གར་ལུ་ གཞུང་དོན་གཟིགས་སྐོར་ལུ་ བྱོན་དོ་ཡོདཔ།
༉ རྒྱ་གར་གྱི་སྲིད་བློན་ ཌོག་ཊར་མཱན་མོ་ཧཱན་སིང་གིས་ མགྲོན་བརྡ་གནང་མི་དང་བསྟུན་ བློན་ཆེན་ཚེ་རིང་སྟོབས་ཀྱིས་ སྤྱི་ཟླ་༨ པའི་ཚེས་༣༠ ལས་ སྤྱི་ཟླ་༩ པའི་ཚེས་༤ ཚུན་ ཉིན་གྲངས་༦ གི་རིང་ རྒྱ་གར་ལུ་ གཞུང་དོན་གཟིགས་སྐོར་གནང་ནི་ཨིན་པས། (more…)
ཝ་འེཊི་བེ་ལེཌི་ ཧེ་རཱོན་གྱི་བྱི་ཅུང་ཚུ་ ནམ་འཚའཝ་ཨིན་ན?
༉ རྒྱལ་གཞུང་རང་བཞིན་སྲུང་སྐྱོབ་ཚོགས་སྡེའི་ བྱའི་མཁས་མཆོག་ཚུ་གིས་འབད་བ་ཅིན་ དུས་ཅི་ སྤྱི་ཟླ་༧ པའི་ནང་ དབང་འདུས་ཕོ་བྲང་ ཧ་ར་རོང་ཆུ་དང་ ཨ་ད་རོང་ཆུ་ དེ་ལས་ གཞལམ་སྒང་གི་ བེར་ཏི་ཆུ་གི་ མཐའམ་ཚུ་ནང་ ཉམས་ཉེན་ཡོད་པའི་ ཝ་འེཊི་ བེ་ལེཌི་ ཧེ་རཱོན་ཟེར་མི་ ཆུ་བྱ་དཀར་པོའི་རིགས་ཀྱི་ བྱིའུ་ཅུང་༥ མཐོང་ཡོདཔ་ཨིན་པས། (more…)
གནས་ཚུལ་མདོར་བསྡུས།
བདེ་བ་ཐང་ལུ་ ས་སྣུམ་བཀྲམ་སྤེལ་ཁང་མེད་པའི་ དཀའ་ངལ་ཡོདཔ།
༉ བདེ་བ་ཐང་ཁྲོམ་ཁར་སྡོད་མི་ བཟའ་ཚང་ག་ར་གིས་ སྣུམ་འཁོར་ཀར་རེ་ མཁོ་སྒྲུབ་འབད་ཡོདཔ་ལས་ སྣུམ་འཁོར་ནང་ མར་ཁུ་བླུགས་ནིའི་དོན་ལུ་ ཀི་ལོ་མི་ཊར་༡༨ དེ་ཅིག་ སྣུམ་འཁོར་བདའ་སྟེ་ བསམ་གྲུབ་ལྗོངས་མཁར་ལུ་ འགྱོ་དགོཔ་ཨིན་པས། (more…)
གློག་མེའི་སྤྱོད་འཐུས་ ཡར་སེང་འབད་ནི་ཨིན་མི་གིས་ མི་སེར་ཚུ་ལུ་ཚ་གྱང་།
༉ གློག་མེའི་སྤྱོད་ཁྲལ་གསུམ་ལྟབ་སྦེ་ ཡར་སེང་འབད་ནིའི་ གྲོས་འཆར་བཙུག་ནི་ཨིན་མི་གིས་ ནང་འཁོད་གློག་མེ་སྤྱོད་མི་ཚུ་ལུ་ ཚ་གྱང་ཅན་ཅིག་ལུ་ གྱུར་ཡོདཔ་མ་ཚད་ གྲོང་གསེབ་གཡུས་སྒོ་ལས་ཕར་ ད་ལྟོའི་ གློག་མེའི་སྤྱོད་ཁྲལ་ཡང་ བཏབ་མ་ཚུགས་པར་ ཡོདཔ་ཨིན་པས། (more…)
ལས་འགུལ་གསརཔ་ཚུ་ལུ་ ཇ་པཱན་ལས་ གྲོགས་རམ་དགོ་པའི་གྲོས་འཆར།
༉ ཁ་ཙ་ ཐིམ་ཕུ་ལུ་ འབྲུག་དང་ཇ་པཱན་གྱི་ ལོ་བསྟར་གྲོས་བསྟུན་ཞལ་འཛོམས་ཐེངས་༨ པ་ འཚོགས་གནང་པའི་སྐབས་ གཞུང་གཉིས་ཀྱིས་ ད་རེས་ནངས་པ་ རྒྱལ་ཁབ་ནང་ ཇ་པཱན་གྱི་ གྲོགས་རམ་ཐོག་ལུ་ ལག་ལེན་འཐབ་པའི་བསྒང་ཡོད་མི་ ལས་འགུལ་ཚུ་ བསྐྱར་ཞིབ་དང་ བརྟག་ཞིབ་འབད་ཡོདཔ་ཨིན་པས། (more…)
གནས་ཚུལ་མདོར་བསྡུས།
བ་འཇོ་ཁྲོམ་ཁར་ འབྲུག་དངུལ་ཁང་གི་ཡིག་ཚང་ གསར་པའི་ནང་ སྤོ་བཤུད་འབད་ནི་ལུ་ རྩོད་རྙོགས།
༉ དབང་འདུས་རྫོང་ཁག་ནང་ཡོད་མི་ འབྲུག་གི་དངུལ་ཁང་གི་ ཡིག་ཚང་གསརཔ་ཅིག་ བ་འཇོ་ཁྲོམ་ཁར་ མཁོ་མངགས་འབད་དེ་ཟླཝ་༦ དེ་ཅིག་ལང་སོ་རུང་ ཡིག་ཚང་རྙིངམ་གི་ ཇོ་བདག་དང་གཅིག་ཁར་ སྟབས་མ་བདེཝ་ཡོད་ནི་དེ་གིས་ ད་ལྟོ་ སྤོ་བཤུད་འབད་ནི་ཨིན་ན་མེན་ན་ མགུ་འཐོམ་སྟེ་ཡོདཔ་ཨིན་པས། (more…)
dzo_Tibt dzo_Tibt bod_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt bod_Tibt dzo_Tibt dzo_Tibt dzo_Tibt dzo_Tibt dzo_Tibt dzo_Tibt bod_Tibt dzo_Tibt dzo_Tibt